સિરાઝભાઈ માને છે કે રામ અને રહીમ એક જ છે. તેમની પાસે પહોંચવાના માર્ગ જુદા જુદા છે. દિનપ્રતિદિન કોમવાદ વકરતો જાય છે. કોમવાદનું બીજ અંગે્રજો રોપી ગયા છે અને ધર્મને ન જાણનાર લોકો આ કોમવાદ ઊભો કરે છે. આવા તંગ માહોલમાં ગીતા અને કુરાનની વાતો લઈ સિરાઝભાઈ પરસ્પર ભાઈચારો અને કોમી એકતા માટે મથી રહ્યા છે. ભાવાત્મક એકતાના સર્જક શાંતિદૂત એવા સિરાઝભાઈનો જન્મ આઠમી ઓગસ્ટ, 1947ના રોજ અમદાવાદના આસ્ટોડિયા ચકલા વિસ્તારના મોટા વહોરવાડમાં થયેલો. અભ્યાસ બી.એ. સુધીનો. નાનપણમાં ચિત્રકામ અને અભિનયનો ખૂબ શોખ. દાઊદી વહોરા કોમનો છોકરો તો માત્ર વેપાર જ કરે, પેઇન્ટિંગ ન કરે એવી પિતા મોઇજભાઈની દઢ માન્યતા. તેથી સિરાઝ ચિત્રકાર તો ન બની શક્યા, પણ અભિનયના ક્ષેત્રે ઝંપલાવી સારી એવી પ્રસિદ્ધિ અને નામના મેળવી.